Source: https://kannettavatietokone.fi/info/naytto.html
Timestamp: 2017-12-18 14:43:19+00:00

Document:
kannettavatietokone.fi - Kannettavan näyttö
Kannettavan näyttö
Yleensä kannettavaa valittaessa ei kiinnitetä tarpeeksi huomiota kannettavan näyttöön. Näyttöä ei voi jälkikäteen vaihtaa, joten kannattaa valita suoraan sellainen näyttö, mitä jaksaa katsella pitkälläkin aikavälillä. Näyttö on se osa kannettavaa, jota käyttäjä käyttää kaikkein eniten.
Näyttöjen vertailu voi kuitenkin olla hankalaa, koska valmistajat käyttävät usein kirjainyhdistelmiä (esim. WXGA, QHD ja IPS) joiden käytännön merkitystä on vaikea ymmärtää. Usein käyttäjä myös erehtyy luulemaan, että ostamalla isomman näytön saa näytölle mahtumaan enemmän, vaikka tähän vaikuttaa näytön resoluutio eikä fyysinen koko.
Kuvasuhde ja resoluutio
Kuvasuhteita kannettavien tietokoneiden näytöissä on nykyään käytännössä enää yksi, eli 16:9. Aiemmin koneita sai myös 4:3 ja 16:10 kuvasuhteilla varustettuna, mutta nykyään Windows-koneet ovat lähes kaikki 16:9 kuvasuhteella.
Resoluutio tarkoittaa kuvan muodostavien väripisteiden määrää. Esimerkiksi 1920 x 1080 tarkoittaa, että kuva on 1920 pikseliä (väripistettä) leveä ja 1080 pikseliä korkea. Tällöin kuvasuhteeksi tulee 16:9 eli jokaista kuuttatoista vaakatason pikseliä kohden on yhdeksän pystysuoraa pikseliä. Kuvapisteiden määrä on suoraan verrannollinen näytölle mahtuvan informaation määrään. Onkin syytä huomioida, että esimerkiksi kuvankäsittelyssä on erityisesti hyötyä jos näytölle mahtuu paljon käsiteltävää materiaalia kerralla. Näytön fyysisellä koolla ei siis ole merkitystä siihen paljonko materiaalia näytölle voidaan mahduttaa kerralla, vaan tämä riippuu nimenomaan näytön resoluutiosta.
Laajakuvanäytöt:
Lyhenne / Resoluutio / Kuvasuhde
HD / 1366x768 / 16:9
HD+ / 1600x900 / 16:9
FHD / 1920x1080 / 16:9
WUXGA / 1920x1200 / 16:10
QHD / 2560x1440 / 16:9
RETINA (vain Apple) / 2560x1600 / 16:10
3K / 2880x1620 / 16:9
QHD+ / 3200x1800 / 16:9
UHD (4K) / 3840x2160 / 16:9
FHD eli Full HD (1920x1080) on nykyisin yleisin kannettavien resoluutio. Tämä ei suinkaan tarkoita, että tämä olisi paras resoluutio, vaan jokaisen tulisi valita näytön resoluutio omien tarpeiden mukaan. Kannettavien näytöt on suunniteltu toimimaan tuotetiedoissa ilmoitetulla resoluutiolla. Kaikki näytöt pystyvät myös pienempiin resoluutioihin, kuin niiden ilmoitettu ”natiiviresoluutio”. Kannettavien näytöissä on kuitenkin aina tietty määrä pikseleitä ja pienemmät resoluutiot saavutetaan pikseleitä yhdistämällä. Tällöin kuvanlaatu luonnollisesti heikkenee.
Näytön koko ilmoitetaan tuumina. Näytön koko mitataan ristikulmittain, eli vasemmasta alanurkasta oikeaan ylänurkkaan.
Laajakuvanäytöt ja tyypilliset resoluutiot:
10,1" - HD (1366x768), FHD (1920x1080)
12,1" - HD (1366x768), FHD (1920x1080)
13,3" - HD (1366x768), FHD (1920x1080), QHD (2560x1440), QHD+ (3200x1800)
14" - HD (1366x768), FHD (1920x1080), QHD (2560x1440)
15,6" - HD (1366x768), FHD (1920x1080), QHD (2560x1440), QHD+ (3200x1800), UHD (4K) (3840x2160)
17,3" - HD+ (1600x900), FHD (1920x1080), QHD (2560x1440), QHD+ (3200x1800), UHD (4K) (3840x2160)
13,3 -17 tuumaiset näytöt ovat yleisimpiä kannettavissa tietokoneissa. Yli 15,6 tuuman näytöllä varustetut kannettavat ovat usein niin raskaita, että niitä voidaan pitää vain pöytäkoneen korvaajina. Alle 14 tuumaisia näyttöjä käytetään ns. ultrakannettavissa, jotka ovat pienikokoisia ja kevyitä.
Näyttöpaneelin laatu (TN / IPS)
Resoluution lisäksi näyttöpaneelin laatu vaikuttaa esimerkiksi näytön väritoistoon ja katselukulmiin. Suurimmassa osassa kannettavia käytetään edullisinta TN-paneelitekniikkaa, jossa katselukulmat ovat yleensä maksimissaan noin 160 astetta ja väritoisto jää kauas AdobeRGB tai sRGB väriavaruudesta. Hieman arvokkaammissa kannettavissa voidaan käyttää myös väritoistoltaan ja katselukulmiltaan huomattavasti parempaa IPS-paneelitekniikkaa. IPS-paneelista hyötyvät eniten graafista työtä koneella tekevät käyttäjät, joille esimerkiksi tarkka väritoisto on erityisen tärkeää. Jos kannettava on tulossa ammattitason graafiseen työskentelyyn, suosittelemme aina valitsemaan IPS-paneelilla varustetun kannettavan.
Markkinoille on viime aikoina tullut ensimmäisiä OLED-tekniikalla valmistettuja näyttöjä. OLED:in suurin ero verrattuna nykyisiin LED-näyttöihin on se, että OLED valaisee itse omat pikselinsä, jolloin erillistä taustavaloa ei tarvita. Kuvan kontrasti ja värimaailma paranee huomattavasti, koska jokaisen pikselin valoitusta voidaan säätää erikseen.
Tablet-tietokoneiden yleistymisen myötä myös kannettaviin tietokoneisiin saa nykyään usein kosketusnäytön. Kosketusnäytön hyödyllisyys kannettavassa tietokoneessa on kuitenkin kyseenalainen, koska yleensä kannettavaa on joka tapauksessa helpompaa ja luontevampaa ohjata hiirilevyllä ja näppäimistöllä. Kosketusnäytöstä onkin eniten hyötyä pienikokoisissa kannettavissa, joissa kosketusnäyttö helpottaa esimerkiksi nettiselailua. Näitä kannettavia kustutaan ns. "2-in-1" -kannettaviksi, koska ne toimivat perinteisen kannettavan lisäksi myös tabletin tavoin.

References: HD 
 HD 
 HD 
 HD 
 HD 
 HD 
 HD